P. Hrušovský, podpredseda NR SR: (2002-08-20):
zákone z 3. júla, ktorým sa mení a dopĺňa zákon o vojenskej službe a o zmene a doplnení niektorých zákonov, ktorý pán prezident vrátil na opätovné prerokovanie Národnej rade Slovenskej republiky. Prosím, aby z poverenia výboru predmetný návrh zákona o rokovaní vo výboroch a o stanovisku a odporúčaní výborov, ktorým bol pridelený na prerokovanie, a gestorského výboru, uviedol pán poslanec a predseda výboru Hoffmann. Nech sa páči, pán predseda. A. Hoffmann, poslanec: Vážené kolegyne, kolegovia, vážený pán predsedajúci, predkladám informáciu Výboru Národnej rady Slovenskej republiky pre obranu a bezpečnosť o výsledku prerokovania zákona z 2. júla 2002, ktorým sa mení a dopĺňa zákon č. 370/1997 Z. z. o vojenskej službe a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou Slovenskej republiky, tlač 1651. Zákon z 2. júla 2002, ktorým sa mení a dopĺňa zákon č. 370/1997 Z. z. o vojenskej službe a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou Slovenskej republiky, predseda Národnej rady Slovenskej republiky pridelil svojím rozhodnutím č. 1848 z 25. júla 2002 na prerokovanie týmto výborom Národnej rady Slovenskej republiky: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre obranu a bezpečnosť. Zároveň určil k predmetnému zákonu ako gestorský výbor Výbor Národnej rady Slovenskej republiky pre obranu a bezpečnosť. Uvedené výbory prerokovali predmetný zákon v lehote určenej rozhodnutím predsedu Národnej rady Slovenskej republiky. K predmetnému návrhu zákona určené výbory Národnej rady Slovenskej republiky prijali tieto stanoviská: Ústavnoprávny výbor Národnej rady Slovenskej republiky neschválil predložený návrh uznesenia, nakoľko nezískal podporu nadpolovičnej väčšiny všetkých poslancov v súlade s § 52, ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a čl. 84, ods. 3 Ústavy Slovenskej republiky v znení neskorších predpisov. Výbor Národnej rady Slovenskej republiky pre obranu a bezpečnosť súhlasil so zákonom z 2. júla 2002, ktorým sa mení a dopĺňa zákon č. 370/1997 Z. z. o vojenskej službe a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou Slovenskej republiky, a odporúčal Národnej rade Slovenskej republiky predmetný návrh zákona schváliť v zmysle prijatých pripomienok prezidenta Slovenskej republiky okrem pripomienky č. 3, ktorá sa týka generálskych hodností. Gestorský výbor na základe stanovísk výborov k zákonu z 2. júla 2002, ktorým sa mení a dopĺňa zákon č. 370/1997 Z. z. o vojenskej službe a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou Slovenskej republiky, odporúča Národnej rade Slovenskej republiky, po prvé, podľa § 90 ods. 5 zákona o rokovacom poriadku schváliť zmeny tak, ako sú uvedené v časti III rozhodnutia prezidenta Slovenskej republiky č. 695/2002 mimo pripomienky č. 3. Po druhé, podľa § 90 ods. 5 o rokovacom poriadku zákon ako celok schváliť v zmysle prijatých pripomienok prezidenta Slovenskej republiky. Prosím, pán predsedajúci, aby ste otvorili rozpravu k tomuto návrhu.